Jhb tot plaaslike rampgebied verklaarHerman Mashaba, die burgemeester van Johannesburg, het Sondag gebiede besoek wat deur die erge storm geraak is wat Saterdag in dele van die stad gewoed het. Foto: Herman Mashaba/Twitter Herman Mashaba, burgemeester van Johannesburg, het dié stad tot ŉ plaaslike rampgebied verklaar ná ŉ verwoestende storm verlede naweek groot skade aangerig het. Die verwoestende storm, wat grotendeels die weste en die suide van Johannesburg geraak het, het honderde haweloos gelaat nadat die storm dakke afgewaai het en huise inmekaar laat stort het. Groot dele van Lenasia, Tshepisong, Thembelihle, Alexandra, Maria Lewis, Protea Glen-uitbreiding, Westbury, Roodepoort, Kagiso en Bram Fischerville is in puin gelaat. Twee mense van Lenasia is ook dood toe ŉ boom op die motor geval het waarin hulle gereis het. Mashaba het in ŉ verklaring gesê die skade word in dié stadium op R186,5 miljoen geraam. Hy het egter gewaarsku dat dié getal nog sal styg aangesien die skade nog nie klaar geëvalueer is nie. “Gegewe die skade, die bepalings van die Wet op Rampbestuur en uitgebreide gesprekke met belanghebbendes wat die Gautengse provinsiale rampbestuursentrum insluit, is daar besluit om die stad tot ŉ rampgebied te verklaar,” het hy gesê. Hy het gesê dat die skade hoofsaaklik aangerig is aan dakke en grensmure. Mashaba het gesê die stad se belangrikste prioriteit in dié stadium is om te verseker dat inwoners wat deur die storm geraak is, hulp sal ontvang.